מִמִּנְהֲגֵי יוֹם הַכִּפּוּרִים
תְּפִלָּה וּבַקָּשַׁת סְלִיחָה
יוֹם הַכִּפּוּרִים הוּא הַיּוֹם הַקָּדוֹשׁ בְּיוֹתֵר לָעָם הַיְּהוּדִי. בְּיוֹם זֶה, בַּעֲשָׂרָה בְּתִשְׁרֵי, אָנוּ מִתְפַּלְּלִים וּמְבַקְּשִׁים סְלִיחָה עַל מַעֲשֵׂינוּ הַלֹּא-טוֹבִים.
בְּיוֹם הצום מִסְתַּיְּמִים עֲשֶׂרֶת הַיָּמִים שֶׁבֵּין רֹאשׁ הַשָּׁנָה לְיוֹם הַכִּפּוּרִים, הַנִּקְרָאִים "עֲשֶׂרֶת יְמֵי תְּשׁוּבָה". ב"עֲשֶׂרֶת יְמֵי תְּשׁוּבָה" אָנוּ מִשְׁתַּדְּלִים לְשַׁפֵּר אֶת הִתְנַהֲגוּתֵנוּ לִקְרַאת יוֹם הַכִּפּוּרִים, כִּי יוֹם זֶה, כָּךְ מַאֲמִינִים, הוּא הַיּוֹם שֶׁבּוֹ יַחְתֹּם אֱלֹהִים אֶת גּוֹרָלֵנוּ, וְאָנוּ רוֹצִים שֶׁיַּחְתֹּם אוֹתָנוּ בְּסֵפֶר הַחַיִּים.

מַתָּן צְדָקָה
בְּעֶרֶב יוֹם הַכִּפּוּרִים נָהוּג לָתֵת צְדָקָה לָעֲנִיִּים, זֹאת מִפְּנֵי שֶׁנֶּאֱמַר: "תְּשׁוּבָה, תְּפִלָּה וּצְדָקָה מַעֲבִירִין אֶת רֹעַ הַגְּזֵרָה", כְּלוֹמַר, אַחַת הַדְּרָכִים לְבַקֵּשׁ סְלִיחָה עַל מַעֲשֵׂינוּ הַלֹּא-טוֹבִים וְלִזְכּוֹת בִּסְלִיחָה הִיא מַתָּן צְדָקָה לְנִזְקָקִים.

סְעוּדָה מַפְסֶקֶת
סְעוּדָה מַפְסֶקֶת הִיא הַסְּעוּדָה (הָאֲרוּחָה)הָאַחֲרוֹנָה שֶׁלִּפְנֵי הַצּוֹם. לִפְנֵי תְּחִלַּת הַצּוֹם עוֹרְכִים אֶת הַשֻּׁלְחָן, וְסוֹעֲדִים בִּשְׁעַת אַחַר צָהֳרַיִם מֻקְדֶּמֶת.
בַּדֶּרֶךְ כְּלָל נוֹהֲגִים לֶאֱכֹל הַרְבֵּה מָזוֹן קַל לָעִכּוּל.
הַסְּעוּדָה הַמַּפְסֶקֶת מְסַמֶּלֶת שִּׂמְחָה מִשּׁוּם שֶׁאָנוּ מַאֲמִינִים שֶׁבְּיוֹם הַכִּפּוּרִים יִסְלַח לָנוּ אֱלֹהִים עַל הַמַּעֲשִׂים הַלֹּא-טוֹבִים שֶׁעָשִׂינוּ.
מַטְּרַת הַסְּעוּדָה הִיא לְחַזֵּק אֶת הַגּוּף, כְּדֵי שֶׁאֶפְשָׁר יִהְיֶה לָצוּם וּלְהִתְפַּלֵּל כָּל יוֹם הַכִּפּוּרִים.

יוֹם צוֹם וְהַשְׁבָּתָה מִמְּלָאכָה
בְּיוֹם הַכִּפּוּרִים אָנוּ נִדְרָשִׁים לְשַׁנּוֹת מִמִּנְהָגִי הַיּוֹמְיוֹם וּלְהִמָּנַע מִפְּעִילוּת רְגִילָה, כְּמוֹ אֲכִילָה, שְׁתִיָּה, רָחֲצָה וְעוֹד. הַדָּבָר נוֹעַד כְּדֵי לְאַפְשֵׁר לָנוּ לְהַרְגִּישׁ אֶת קְדֻשָּׁתוֹ שֶׁל הַיּוֹם וּלְאַפְשֵׁר לָנוּ לְהִתְרַכֵּז בַּמַּטָּרָה הָעִקָּרִית, שֶׁהִיא בַּקָּשַׁת הַסְּלִיחָה וְהַמְּחִילָה.

נְעִילַת נַעֲלֵי בַּד
 חֲכָמִים טוֹעֲנִים שֶׁלֹּא נוֹעֲלִים נַעֲלֵי עוֹר כִּי אָנוּ רוֹצִים לִהְיוֹת כְּמוֹ מַלְאָכִים, שֶׁאֵינָם אוֹכְלִים וְשׁוֹתִים, עֲסוּקִים כָּל הַיּוֹם בִּתְפִלּוֹת, וְלֹא עוֹשִׂים רַעַשׁ בַּהֲלִיכָתָם.
כְּמוֹ כֵן, כַּאֲשֶׁר נוֹעֲלִים נַעֲלֵי בַּד אוֹ גּוּמִי אָנוּ מַרְגִּישִׁים אֶת הָאֲבָנִים שֶׁאָנוּ דּוֹרְכִים עֲלֵיהֶן, וְהֵן גּוֹרְמוֹת לִכְאֵבִים בְּכָל הָרֶגֶל, הַדָּבָר מַתְאִים לַצִּוּוּי "וְעִנִּיתֶם אֶת נַפְשׁוֹתֵיכֶם".

בִּגְדֵי לָבָן
בְּיוֹם הַכִּפּוּרִים נוֹהֲגִים לִלְבֹּשׁ בְּגָדִים לְבָנִים מִכֵּיוָן שֶׁהַצֶּבַע הַלָּבָן מְסַמֵּל טֹהַר,וּבִזְמַן הַתְּפִלּוֹת בְּיוֹם הַכִּפּוּרִים אָנוּ רוֹצִים לְהִתְפַּלֵּל בְּטָהֳרָה.

הַתְּפִלּוֹת בְּבֵית הַכְּנֶסֶת:
כָּל נִדְרֵי
תְּפִלָּה מְיֻחֶדֶת לְיוֹם הַכִּפּוּרִים הִיא תְּפִלַּת " כָּל נִדְרֵי", שֶׁבָּהּ מִתְפַּלְּלִים לְבִטּוּל כָּל הַשְּׁבוּעוֹת וְהַנְּדָרִים שֶׁנִּשְׁבַּעְנוּ בַּשָּׁנָה הָאַחֲרוֹנָה, וְלֹא הִצְלַחְנוּ לְקַיֵּם. זֹאת כְּדֵי שֶׁנּוּכַל לִפְתֹּחַ דַּף חָדָשׁ בַּשָּׁנָה הַחֲדָשָׁה.

תְּפִלַּת ה"נְעִילָה"
[image: http://4.bp.blogspot.com/-W8C3w9s0QEY/UGE5YrixnuI/AAAAAAAAZx8/0zH9vBRNIus/s320/YC.jpg]תְּפִלַּת הַנְּעִילָה נֶאֱמֶרֶת לִפְנֵי שְׁקִיעַת הַחַמָּה בְּבֵית הַכְּנֶסֶת מוּל אֲרוֹן הַקֹּדֶשׁ הַפָּתוּחַ. הִיא נִקְרֵאת בַּשֵּׁם זֶה מִפְּנֵי שֶׁהִיא נֶאֱמֶרֶת לִפְנֵי נְעִילַת שַׁעֲרֵי הַשָּׁמַיִם וּבָהּ מְבַקְּשִׁים הַמִּתְפַּלְּלִים מִן הָאֱלֹהִים שֶׁיִּתֵּן לָהֶם הִזְדַּמְּנוּת לִסְלִיחָה אַחֲרוֹנָה.

עֲנוּ עַל הַשְּׁאֵלוֹת הַבָּאוֹת:
1. מַדּוּעַ צָמִים בְּיוֹם כִּפּוּר? נַמְּקוּ!
1. הַמִּלָּה "כִּפּוּרִים" הִיא מֵהַשֹּׁרֶשׁ כ.פ.ר, לְכַפֵּר מַשְׁמָעוֹ: לְהַעֲנִיק מְחִילָה, לִסְלֹחַ, מַדּוּעַ נִקְרָא יוֹם זֶה יוֹם הַכִּפּוּרִים?
1. מָה יָדוּעַ לָכֶם עַל תְּפִלּוֹת "כָּל נִדְרֵי" ו"תְּפִלַּת הַנְּעִילָה"?
1. א. עַיְּנוּ בַּמִּלּוֹן, מִצְאוּ אֶת פֵּרוּשֵׁי הַמִּלִּים: חֲרָטָה וּסְלִיחָה וְכִתְבוּ אֶת הַפֵּרוּשׁ בְּמַחְבְּרוֹתֵיכֶם.
ב.  הַאִם יֶשְׁנוֹ קֶשֶׁר בֵּין מִלִּים אֵלּוּ? נַמְּקוּ!
1. כֵּיצַד נָהוּג לְצַיֵּן אֶת יוֹם הַכִּפּוּרִים בְּבֵיתְכֶם?
יוֹם הַכִּפּוּרִים- אִרְגּוּן מֵידָע בְּטַבְלָה

	מִתְפַּלְּלִים וּמְבַקְּשִׁים סְלִיחָה
	כִּי
	יוֹם הַכִּפּוּרִים הוּא הַיּוֹם שֶׁבּוֹ יַחְתֹּם אֱלֹהִים אֶת גּוֹרָלֵנוּ וְאָנוּ רוֹצִים שֶׁיַּחְתֹּם אוֹתָנוּ בַּסֵּפֶר הַחַיִּים. 

	
	
	

	
	
	

	
	
	

	
	
	

	
	
	

	
	
	

	
	
	


1. עַיְּנוּ בְּקֶטַע המֵּידָע בְּנוֹשֵׂא מִנְהֲגֵי יוֹם הַכִּפּוּרִים וְהַקִּיפוּ בְּעִגּוּל אֶת מִלּוֹת הַסִּבָּה בַּקֶּטַע. 
[bookmark: temp]ב. הַשְׁלִימוּ אֶת הַטַּבְלָה, הֵעָזְרוּ בַּדֻּגְמָה.

